Mi se pare corect să vă aduc la cunostinta acest lucru, atâta timp cât v-am anunţat şi închiderea ei şi disponibilizarea abruptă a echipei din Braşov. Însă mai există un motiv destul de puternic pentru care am decis să deschid această cutie a Pandorei. Am auzit, în discuţiile din ultimele zile din jurul acestui subiect, destul de des vehiculată ideea cum că spiritul CHIP e aici, la Braşov. Rahat! Mi se pare o mare ipocrizie! Cel puţin în ultimii trei-patru ani de dinaintea închiderii, din punctul de vedere al managementului de atunci, revista CHIP a fost doar o vacă de muls bani, prin toate metodele. Iar spiritul CHIP, după părerea mea, a fost reprezentat pe de-o parte de materiale originale şi obiective (şi aici a fost sufocat de bariere financiare în ultima parte a vieţii revistei), de o mână mică de oameni care au rezistat frustrărilor şi şi-au făcut treaba corect până în ultima clipă, dar mai ales de cititorii acestei reviste, ăia care au plătit abonamente ani de zile şi care încă ar mai avea de primit reviste, pentru că banii le-au fost luaţi deşi se ştia că nu li se va mai oferi nimic în schimb (chiar, uite o provocare pentru noua echipă).

Din punctul acesta de vedere, al cititorilor de revistă CHIP, cred că spiritul mult-vehiculat încă este viu, migrat parţial înspre online şi este misiunea noii echipe să îl redescopere. Nu o să fie deloc uşor, pentru că şi aici vor exista limitările financiare impuse de management (este mai uşor şi mai ieftin să traduci decât să faci conţinut original, mai ales când ai sursele la dispoziţie), dar şi pentru că există în spate o moştenire anevoioasă. Vechiul domeniu chip.ro şi conturile de social media sunt încă folosite de fostul management pentru a mai mulge şi ultimii bani (şi aici va fi o bătălie interesantă), pauza de un an este una destul de lungă şi print-ul se adresează tot mai mult nostalgicilor şi nu mai este un business.

Dacă pentru actualul management, totul se va rezuma la cifre şi va fi nevoie de profit pentru a ţine viu acest titlu pe piaţa din România şi a-l prezenta acţionarilor ca pe o realizare la momentul bilanţului, lucru deloc de condamnat, pentru viitoarea echipă (trebuie să fiu şi puţin rău şi să spun că deocamdată nu am văzut o echipă) misiunea este şi mai grea. Trebuie redescoperit spiritul CHIP, aşa cum l-am descris mai sus. Cititorii sunt încă acolo, o parte din ei, dar sunt exigenţi şi trebuie să ieşi în faţa lor cu nişte materiale care să corespundă cerinţelor, chiar dacă pentru asta va trebui să te lupţi cu cifrele reci ale managementului. Pentru asta, baftă multă! Este nevoie, pentru că drumul este greu.

Eu îmi doresc o revistă CHIP şi o voi cumpăra de fiecare dată, chiar dacă la ea nu va contribui nicio persoană pe care o cunosc şi alături de care am lucrat atâţia ani. Piaţa are nevoie de aşa ceva. La fel cum (şi aici lansez o provocare), cred că piaţa are nevoie şi de LEVEL şi de Foto-Video. Şi aici, noul editor are şansa să arate că trece de partea de bilanţ, de cifre pentru acţionari, acolo unde CHIP arată cel mai bine.

Succes!